- Te Israel me Juda Hani Sigo Tuni Bidigo Po Elalubo Buku Deli
- <
- 8
- >

8
Augwaligo te Godigo Dąų Wali Bomai Po Muani Halobage te Genuai Bidigo tempel beba sela pali
1 King Solomongo te tigidali te Israel dabe te polalubo bidi tigidali dali, te tigidali hani sibi tobolu bidi dabe dali, te genuai haniba po ola tolali, tama te dwasianu hanigo tobolu bidi dabeba me po weyu, tama agai augwaliba po waliyu, te augwali aselama, te aga bidibo Jerusalemba sisinagasao po wai. Agai augwali te Saionba pomainu homu yali, te Devitgo Taun Hanuba pelama, tama te Genuai Bidigo Dąų Wali Bomai Po Muani Halobage sigi pelama, tama Genuai Bidigo tempel beba tolasa asao po wai dao. * 2 Sml 6:12-16; 1 Sto 15:25-29 2 Tialima, tigidali te sisinagasali te nogo a naga me si wabo poluade, te polua nogi augwa te Etanim poali, * Te Israel dabego polua Etanim te polua pedalubo te dago polua te Septemba ma Oktoba te nogi ebo nogi tiwai si te pedelali. te osogo bidabo bede bidibo genuai sogode te tama tiai dao. 3 Te tigidali polalubo bidi me tobolu bidi te deliba sisinani sogo, teda te pris dabego te Dąų Wali Bomai Po Muani Halobage te tolali. 4 Tama te meba pris me Livai dabe daligo te Genuai Bidigo ugwa lotu be, me te Godigo nai da weyu sa muani te ugwa bede muani doado bage me selama, tama te Genuai Bidigo tempel be pąba selasa pali. 5 Augwali pelama, sabalubo si da, teda e Solomon dali te tigidali Israel we bidi me te Dąų Wali Bomai Po Muani Halobage pąba sisinani. Tama augwaligo te genuai sipsip hani me, te omai bulmakau dabe dali elama, tama Godiba ofa yali. Augwaligo te kibu hauwa mu te ofa eyu elali, tama bidigo augwali nedabo usu meni yai dao.
6 Augwa te tigidali kibu dabe ofa ela silama da, teda te pris dabego te Dąų Wali Bomai Po Muani Halobage te Genuai Bidigo tempel be tomoba tolasa pelama, tama agai te muainu sisi ilali pesage te Tedali Gasagi Yai Mu Be Habuba muani, te ensel mobo bidi noma sigo bogo dologoba muai dao. 7 Te bogo dabe te dinigaluali, tama tialima, augwa te halobage dali te halobage ni palali bobage ni si me te halualio. 8 Te ni palali ni si te bobage mu, tama bidi te Tedali Gasagi Yai Be Habude dolaluyu, tama te Tedali Gasagi Yai Mu Be Habuba tonobaso da, agai te ni si dage badu suali. Tiali goli, bidi te be habu bulu badu dolalubaso da, te agai me sugobeo. Tama te ni me munalu dai dao. † Te ni dono dabe te me munalubo wali te megi e sogode munalubo po olama me wabeo. Menio. Te po wali te e buku asęani bidi bidibo sogo po olama, te tiwai po walio. 9 Te halobage tomode te hauwa nai me munalubeo. Te Godigo bomai po elalubo masigi sawali si elaluali, te naga munaluali. Polobadu te Israel dabego te Isip bulu taga soyu, te Sainai bulu duba bidagasali sogo, tama Genuai Bidigo bomai po augwali dali dąų wai. Te dąų wali bomai po te masigi sawali side asęai elaluai, tama Mosesgo te masigi si te halobage tomoba muai dao. * Bom 10:5
10 Te pris dabe augwali te Tedali Gasagi Yai Mu Be Habude bidama, te buluba teda soali, tialima polo mu tama te pǫgo te Genuai Bidigo tempel be pągąna sali. 11 Tama Genuai Bidigo bomo yai ula te pǫde ula umabo mu eyu, tama aga te pągąna sali, tama tiyu te pris dabego augwa sę yabo usu meni yani. * Sai 40:34-35
12 Tialima, Solomongo gedu haluasa po e tama wali, “Genuai Bidi, nago te po weyu, nage te hulia sai pǫde mu bidaibao wai dao. 13 Tiali goli, megi da, eno te nago be wiegi yai mu me deli sę yani elalubao, tama nage te bede sesemane sogo bidada peyu, bidada pagameo,” wali.
Solomongo po te we bidi augwaliba pusa mawai
(2 Sto 6:3-11)
14 King Solomongo gedu haluasa po olama da, teda aga begegi solama, tama te we bidi dabeba tonagasu, tama Godiba hanalu, te augwali bugagia wiegi yai ilao po wali. 15-18 Tialima, agai te tama po wali, “Te Godigo nogi ugwaba sao,” wali, “te Israel dabe dago Genuai Bidi dao. Magi baso meni. Aga digi agai te eno aya Devit dali dąų wali po te bugagia wali pali. Devitgo homugo te we bidi God pąba sisinagasabo be me deli sę emainu homu yai, te dago Genuai Bidi, te agaba lotu po omainu yali. Tiali goli, Genuai Bidigo agabolo te tama po wai, ‘Te eno ena we bidi te Isipde gagalasa sela asali, te megi sogoba usu nagasu, eno te Israel dabe augwaligo enaba lotu omainu ebo be sę yabo te hani me deligo hanu me deli te eno sa me musiąwai dao. Tiali goli, Devit, eno nage sa muani, te eno we bidi nago tonalumainu yali. Nago te eno genuai be me deli sę yabo homu ebo, tama nago te ebo homu te wiegi yai homu dao. * 2 Sml 7:1-11; 1 Sto 17:1-10 19 Tiali goli, nago digi eno te be me sę egobeo. Menio. Te nago ogwa mu me deligo te eno be sę emainu yaibao, te eno we bidi dabe augwali te ena pąba asomainu yaibao,’ God Genuai Bidigo te po wali.” * 2 Sml 7:12-13; 1 Sto 17:11-12
20 “Genuai Bidigo te bomai po dąų waligo da, tama megi da, agai te tigidali usu nanio. Eno te ena aya Devitgo sę yali pesage hasegelama selama, tama ena te dage Israel bagego king bidibao, te Genuai Bidigo bomai po dąų wali gilama te tiwai yali. Tama te dena Genuai Bidi te Godigo be me deli te eno sę yani, te da Genuai Bidi pąba pomainu yabo be dao. 21 Tama eno te pesage me deli te be tomode nigali, te Dąų Wali Bomai Po Muani Halobage muabo madi. Te halobagede te dago wąį nǫų dabe te Isip tǫ tagalama, te bidi meni yai bulu te Sainai bulu duba odasa aselama bidali sogo, te Genuai Bidigo mani bomai po asęani masigi sawali si te halobagede munaluali,” Solomongo te Israel we bidi dabebolo te po wai.
Solomongo gedu haluasa po wali
(2 Sto 6:12-42)
22 Tama te tigidali Israel we bidi gedude Solomon pelama, te Genuai Bidigo alta pąba doligi pelama, tama agai nogo si ugwaba selama, 23 tama gedu haluasa po te tiwai wali, “God, Israelgo Genuai Bidio, te nage tiwai god me deli te dagalu ugwadu ma te tǫ aiyadu me bidibeo. Tama da te nago gedude bugagia bilibaso da, tama te dwai kolesaga me yabo homu isiąyu ebaso da, teda nago te naga sę ebo bage da dali te dąų wali bomai po te bugagia wali pomainu elama, tama sesemane sogo nago da godolo mu ebo dao. 24 Naga digi nago te eno aya Devit te naga sę bidi dali polobadu te bomai po dąų wali, tama naga digi te po bugagia wali pelama, tama megi da, nago naga te dąų wali bomai po te usu nani dao,” wali.
25 “Tama megi da, te God, te Israel dabego Genuai Bidi, eno nageba te nago gasa bomai po te eno aya Devit dali dąų wali pode te nageba hanalu obao,” wali. “Nago agaba te tama po wali, ‘Devit, te nago wai puluba hanigo te wali po sesemane sogo bugagia wali peyu, tama eno gedude dolo biliyu, te nago ebo tiwai gilama ebaso da, teda sesemane sogo te eno nago hanide te bidi me deli te Israel bagego king pedalumainu yaibao,’ wali. * 1 Kin 2:4 26 Awe, te Israelgo God, eno homugo nago te eno aya Devit dali te dąų wali bomai po usu numainu homu ebao,” wali. 27 “Tiali goli, God, te mu tama nage te tǫba bidagasainu homu ebo da, agawe? Dagalu te genuai pesage mu tama da, tiali goli te nage bidabo pesage te genuai me elalube. Tama magi baso te eno nago be sę yani te be te nago usu da waibawe? Te be usu egobeo. * 2 Sto 2:6 28 Tiali goli God, eno Genuai Bidi, eno homugo te nago ena naga sę bidigo gedu haluasa po wabo, me eno hanalubo po, te nago odomainu homu ebao, tama megi eno nagebolo bomonama hanalubo po te tiwai sę nago emainu homu yai. 29 Nago te po wali, te nago we bidi te nage pąba asomainu yabo be da po wai. Tama eno homugo nago te beba tigidali sogode tonalumainu homu ebao, te giligade me hulide, tama ena nago sę bidi eno te beba tonaluyu, te gedu haluasa po nageba wabo sogo da, teda nago eno te gedu haluasa po wabo odobo usu yaibao. * Bom 12:11 30 Genuai Bidi, nage te naga bulu te dagalude bidibao. Tiali goli, te ena nago sę ebo bidi me te Israel dabe, te naga we bidi hani dabego, te beba tonalu, te nageba gedu haluasa po obaso da, teda nago dago te gedu haluasa po wabo odolama, tama te dago sęgę sela sąyao,” po wai.
31 “Te bidi me deligo te gasa bidiba dwai sę ebaso, tama augwali te beba aselama, tama te nago alta pąba pelama, tama agai te aga te dwai sę mu ebeo dąų wabo po obaso da, 32 teda Genuai Bidi, nage te dagalude bidiyu, tama nago augwali sigo te po wabo odolama, tama augwaligo te po tų dodolao. Tama nago te dwai sę yali bidiba te dwai dene ilama, tama te dwai kolesaga agaba wei ponao. Tama nago te dwai sę isiąwani bidiba te wiegi yai sę eyu, te agai dwai sę isiąwani te bidiba ola mayu, te tama tiao,” wali.
33 “Tama da Israel dabe, naga we bidi dabego, te boi bidi dabeba hwįbode tama nago te augwaligo da aiyaba elalumainu yai, magi baso meni, dago te nageba dwai sę ebaso, tama nosali dago homu ma begeliyu, te nage dologode bidiyu, tama da nago te be tomoba aselama, tama gedu haluasa po weyu, te dago dwai sęgę sela sąya po hanalubaso da, 34 teda Genuai Bidi, nage te dagalude bidiyu, tama nago te naga we bidi dabego gedu haluasa po wabo odolama, tama dago dwai sęgę sela sąyao,” wali. “Tama te boi bidi dabego da te gasa tǫ pedaiba selasa pobaso da, teda nago digi da te dena wąį nǫų dabebolo te nago polobadu da mani te tǫba ma odasa asu yao,” po wai.
35 “Tama naga we bidi dago dwai sę nageba ebaso, tama nago te dwai sę wei ponoyu, te tulubage dąų weyu palia sobaso, te nosali dago ge nenama, homu begeliyu, tama nage dologoba aselama bidiyu, tama dago te beba tonalu, tama nageba gedu haluasa po obaso da, 36 teda Genuai Bidi, nage te dagalude bidiyu, te gedu haluasa po odoyu, tama nago te da Israel naga sę ebo we bidi dabego sęgę sela sąyu yao. Nago dabolo te doloba pai kolesaga wali pomainu ola mao. Tama te dago tǫ da olama bidimainu nago te polobadu naga we bidi dabolo mani tǫba te tulubage ma mayu tagala palao,” te po wai.
37 “Tama te genuai nasi te dago tǫba pedalubaso, ma te genuai gasi me deli pedalubaso, ma te posolai wali asu, tama te gide nai dabe dolabo gasi me deli pedalubaso, ma te kuli mano hauwa umabo mu asiyu, te nai dabe silibaso, ma te boi bidi dabego hwįagasu te dago hanude te da bagua sagasobaso, ma te haniani gasigo da dolobaso, 38 tama nosali da Israel dabe me deli te naga we bidi dabe, te sęgę agaba pedaluyu, tama aga yali dwai sę koneyu elama, tama te tempel beba tonalu, tama aga nogo ugwaba siyu, tama nageba gedu haluasa po obaso da, 39 teda Genuai Bidi, nage te naga bulu te dagalude bidiyu, tama nago agai gedu haluasa po wabo odolama, tama agai sęgę sela sąyu, te aga tau sao. Nago naga te nago tigidali bidigo homu koneani, tama tiyu, nago te tigidali deli deli bidigo kolesaga dagaliyu, tama augwa te yali kolesagade usu nama, te dene wei ponobo dao. 40 Te nago tama tibaso da, teda da naga hani bidi dabe te nago dago wąį nǫų dabebolo te mani tǫde bidiyu, te tigidali sogo nage dologode bidaibao,” te po wali.
41-42 “Te gasa bulu tǫ pedaide bidibo Israel hani isąwai bidi dabego te nago genuai nogide po odoyu, tama te nago te naga we bidi dabe tau siyu, te genuai sę dabe mu ebo po wali. Tama te bidi dabe augwali me deligo te nageba lotu wabo homu ebaso, tama te aga page bulu tagalama, tama te tempel be pąba aselama, tama nageba gedu haluasa po obaso da, 43 teda Genuai Bidi, nage te naga bulu dagalude bidiyu, tama nago agai gedu haluasa po wabo odolama, tama nagebolo hanalu, te yao wali sę te sę nago yao. Tama tiyu, te tigidali bulu bidi hanigo te nage koneama, te nage dologode bidaibao, te da Israel dabe, te nago we bidi dabego ebo tiwai gilama yaibao. Tama te augwa koneama, eno te sę yani be, te nago be elalubaso, tama te pesageba te we bidi dabe nage pąba asomainu te tama tiao,” po wali.
44 “Tama nago te naga we bidi dabe da te me badu me te boi bidi dabeba hwįgi pomainu tagala palalima, tama augwaligo nago te sa muani taunba dali, te tempel beba dali si tonalu, tama augwaligo gedu haluasa po obaso da, 45 teda Genuai Bidi, nage te bulu dagalude bidiyu, tama te nago augwaligo gedu haluasa po wabo odolama, te nago te olo mu tau sabo wiegi yai kolesaga elama, te augwali tau sao,” po wali.
46 “Tigidali we bidigo dwai sę ebo da. Tama nosali te Israel dabego te dwai sę nageba ebaso, tama nago augwali dali wado po weyu, tama nago te boi bidi dabego augwali aiyaba elalumainu elama, te augwali kalabus elama, tama augwali te pąde elalubo bulu tǫba, ma te digibulu tǫba selasa pomainu ilama, 47-49 tama nosali augwali te boi bidi dabego bulu tǫde bidiyu, tama augwaligo te augwa yali dwai sęde homu hauwa kone paliyu, te augwaligo homu begelibaso da, teda Genuai Bidi, nago augwaligo te gedu haluasa po wabo odao. Mu tama, augwali te boi bidi dabego tǫde kalabuside bidiyu, tama augwaligo nageba konealubo homu dąų weyu, te nageba naga homu koneyu, tama ge nenama, homu mu begelama, tama augwaligo te nago augwaligo wąį nǫų dabeba sa muyu mani te tǫba tonalu, te e hanuba dali te nago eno sę yani beba tonalu, te we bidi dabe nage pąba asainu ebo homu elama, tama te augwaligo gedu haluasa po te tama waibao, ‘Te hobede mu da, da te dwai sę ebo kolesagade biliyu, tama te dwai kolesaga haniani yali dao,’ te po obaso da, teda nage te naga bulu dagalude bidiyu, tama te nago augwaligo gedu haluasa po wabo odolama, te nago olo tau mabo wiegi yai kolesaga eyu, te augwali tau sao,” po wai. 50 “Tama nago te nago we bidigo nagede yali tigidali dwai sę me, hagoma ebo kolesaga tigidali te tagalumainu elama, tama nago te boi bidi dabego augwali homu dene emainu eyu, tama te olo mu tau mabo wiegi yai kolesaga emainu ilao, 51 magi baso meni, da Israel hani te nago digi tedali sa muani we bidi dabe mu da. Tama nago da te Isipde sali, te bulu te sesena pabo sia tiwai ebaso, tama nago da te sa muani tǫde bidimainu odasa asai dao,” wali.
52 “Genuai Bidi, sesemane sogo nosali nago sę ebo we bidi da Israel dabe tonaluyu, tama naga we bidi dabe dago gedu haluasa po wabo odainu sisi elaluao, me ena te Israel dabego kingo gedu haluasa po weyu, hanalu wabo po me odoyu yao. 53 Magi baso meni, nago da Israel dabe te gasa hani we bidi tigidali tomode dia selama, tama da te nago tedali sa muani we bidi mu pedelali, te nago bomai pode dąų wali po wali peyu, te tiwai yali. God, Genuai Bidi, nago te bomai po te Moses, naga sę bidigo pedauwalide dąų walali, te nago dago wąį nǫų dabe te Isip tǫde selama, te augwali odasa asali sogo te tama tiai dao,” Solomongo te tiwai aga gedu haluasa po wai.
Te we bidi bugagia wiegi yai ilimainu te Solomongo Godiba hanalu wai
54 Te Solomongo Genuai Bidiba gedu haluasa po wabo sogo, agai kidu te alta pąba sugunugulama, tama agai nogo si te ugwa sali. Tialima, agai te tigidali gedu haluasa po ola silibo si da, te aga hodaluama dolalu, 55 tama agai bomonama i weyu, te tigidali we bidigo bugagia odomainu yali, tama agai Godiba hanaluyu, te Israel we bidi tigidali bugagia wiegi yai ilao po hanalu wai. Solomongo te tiwai wali, 56 “Te Genuai Bidigo nogi ugwaba sao. Agai te wiegi yai homu nagame ebo me, te bugagia bidibo kolesaga te da Israelbolo mani, te aga we bidi dabebolo, te agai po dąų walali tiwai gilama te tiwai yali. Agai dade te aga dąų wali wiegi yai po te aga sę bidi Mosesgo pedauwalide wali po te me deli me tagalubeo. Menio. Agai te po tigidali usu nai dao. * Jos 21:44-45 57 God, dago Genuai Bidi, eno homugo te nage da dali bidimainu ebao, te dago wąį nǫų dabe dali bidali tiwai gilama emainu yao. Tama eno homugo agai da tagaliyu, te da olo bidimainu me egobeo. 58 Tama eno homugo agai te dago homugo aga wei homu emainu elama, tama da te agai dabolo sa muani wiegi yai sunumidu bilimainu yaibao, tama dago te bomai po dabe me te agai dago wąį nǫų dabebolo mani po te wali pomainu emainao. 59 Tama eno homugo sesemane sogo giligade me hulide, God, dago Genuai Bidigo, te eno agabolo gedu haluasa po wabo te aga homugo konemainu ebao. Tama agai te olo mu tau sabo wiegi yai homu kolesagago te da Israel dabe, te aga we bidi, tau somainu yaibao, tama agai te dago king tau somainu yaibao. Tama tigidali side te da nai te me sǫą pomainu me egobeo. 60 Tama tialima, te tigidali bulu tǫ pedai badu te tigidali bidi hanigo te tiwai konemainu yaibao, te Genuai Bidi deli naga te God tama, te gasa god me meni da homu emainao. 61 Tiali goli, sesemane sogo dagego te dena Genuai Bidi, te Godiba naga homu kone paliyu, tama aga deli dologode naga bidao,” wali. “Tama dagego te tigidali bomai po me, agai po me, bomonama wali peyu, te dagego megi ebo tiwai gilama yao,” Solomongo augwalibolo te po wai.
Augwaligo te be sa muyu, te Genuai Bidigo be mu da wali
(2 Sto 7:4-10)
62 Tialima, king Solomon dali te tigidali we bidigo te ofa dabe te Genuai Bidiba yali. 63 Solomongo te bidi sese umabo te 22,000 bulmakau omai, me te bidi sese umabo te 120,000 sipsip dali meme dali sela aselama, tama te God dali deli homu pedalubo ofa yali. Te kolesagade, te king dali, te tigidali Israelgo me te tempel be te Genuai Bidigo be mu da weyu, te sa muyu, te tama sę pedelali.
64 Te sogo me, king Solomongo te sisinani pesage tomode te Genuai Bidigo tempel be gesabidide elaluali tǫ pedaide te sa muani, tama te tǫ te Genuai Bidigo tǫ mu pedelali. Tama te tǫ pedaide te siago tigidali domainu ulubo ofa me, te wit ofa ebo me, tama agai te kibu dabego ili me te deli homu pedelainu ebo ofa dabe yabo tǫ nigilali. Augwa te ofa dabe te tǫ pedaide te siaba ulali, magi baso meni, te pesagede te genuai elaluali, tama te alta bras te dwasianu ebaso, tama augwa te ofa dabe te altade naga yabo te usu meni yani.
65 Te sogo Solomon dali, te tigidali Israel dabe me, te Jerusalemba sisinama, te osogo bidabo bede bidibo bodolu muani te genuai side sisinama bidali. Augwali te Genuai Bidi dago Godigo gedude sisinama bidali te a naga olama, me si sogo te sisinama bidali, tama nosali augwali te a naga olama, me si te tama sogo ma sisinani, te tigidali deliba taluama, te 14 sogo bidai. Te genuai hani we bidi te tigidali tǫ pedai badu asali, te Hamat hanuba pabo sunumi tulumage side gagalasa pali, te not pedai badu teba usu nigi pelama, te Isip tǫ pedai te saut badu dąį igi pai. 66 Te genuai bodolu muani side bidali te silama, tama te nosali Solomongo te we bidi dabe augwa buluba ma tagala palali. Tama te we bidi dabego te kingba usu da po weyu, te tigidali sę agai te elama, te augwaligo te Genuai Bidiba hanaluyu, te agaba wiegi yai sę bugagia emainu yali. Tama augwali pabo sogo te augwali wiegi yai homu pemene mu yali, magi baso meni, te Genuai Bidigo te Israel dabe augwaliba te tigidali wiegi yai sę yali homu kone palama tiali, te aga we bidi augwaliba te sę yai, te aga sę bidi Devit dali te dąų walali po tigidali te usu nagasu te tama tiai dao.

- Te Israel me Juda Hani Sigo Tuni Bidigo Po Elalubo Buku Deli
- <
- 8
- >

*8:1: 2 Sml 6:12-16; 1 Sto 15:25-29

*8:2: Te Israel dabego polua Etanim te polua pedalubo te dago polua te Septemba ma Oktoba te nogi ebo nogi tiwai si te pedelali.

†8:8: Te ni dono dabe te me munalubo wali te megi e sogode munalubo po olama me wabeo. Menio. Te po wali te e buku asęani bidi bidibo sogo po olama, te tiwai po walio.

*8:9: Bom 10:5

*8:11: Sai 40:34-35

*8:15-18: 2 Sml 7:1-11; 1 Sto 17:1-10

*8:19: 2 Sml 7:12-13; 1 Sto 17:11-12

*8:25: 1 Kin 2:4

*8:27: 2 Sto 2:6

*8:29: Bom 12:11

*8:56: Jos 21:44-45

© 1987, 2001 Wycliffe Bible Translators, Inc.